HTS Witbank gesluit ná oproerOuers en lede van die gemeenskap het Maandagoggend voor die skool saamgedrom (Foto: Skermskoot) Hoër Tegniese Skool Witbank sluit sy hekke vir die volgende week nadat ouers van die skool en lede van die gemeenskap Maandagoggend slaags geraak en mekaar byna met die vuis bygedam het. Die LUR vir onderwys in Mpumalanga, Bonakele Majuba, het sy ontsteltenis oor die voorval uitgespreek en opdrag gegee dat alle klasse voorlopig opgeskort word. HTS Witbank het intussen in ’n verklaring op sy Facebook-blad gesê die skool sal in opdrag van die departement van onderwys tot 21 Junie (volgende Maandag) gesluit wees. Die eksamen word dus met ’n week aangeskuif en die nuwe rooster sal Dinsdag met behulp van sosiale media aan leerders deurgegee word. Die skool sê voorts die beheerliggaam en skoolbestuur veroordeel die afgelope paar dae se gebeure ten sterkste. “Die skool is ’n opvoedkundige instansie en skaar hom hoegenaamd by geen politieke party of politieke aksie nie. “Ons verseker u dat ons die hele skoolgemeenskap se beste belange op die hart dra,” lui die skool se verklaring. Vanoggend se onderonsie volg op verlede week se oproer by die skool. Maroela Media het vroeër berig ŉ video van ŉ voorval wat Dinsdag plaasgevind het, wys hoe talle leerders in ŉ vuisgeveg betrokke is voordat daar tussen beide getree word. Jasper Zwane, woordvoerder van die provinsiale onderwysdepartement, het dié voorval vroeër as ŉ “rassegeveg” beskryf. Daar kan in die video gesien word dat wit en swart leerders in die geveg betrokke was. Dit is egter nog nie duidelik of vandag se oproer met dié spesifieke voorval te make het nie.